Motoriste gewaarsku oor bloulig-kapersEen van die voertuie wat Vrydagaand buite Durban gekaap is. (Foto: Facebook/ Rusa) Motoriste in die omgewing van Durban in KwaZulu-Natal word gewaarsku oor ŉ bloulig-bende wat moontlik verantwoordelik is vir ŉ reeks kapings en ŉ ontvoering wat Vrydag in Verulam plaasgevind het. Die verdagtes keer motoriste glo voor deur blou ligte op hul voertuig aan te skakel en doen hulle dan voor as polisiebeamptes. Twee buitelanders wat Vrydagaand deur Mhlasini gery het, was een van die bende se slagoffers. Die verdagtes het die bestuurder van ŉ wit Toyota Etios gevra om af te trek, hulle as polisiebeamptes voorgedoen en toe die motor gekaap. Die slagoffers is langs die kant van die pad gestrand gelaat. Lede Reaction Unit South Africa (Rusa) se hulp is ingeroep en hulle het die voertuig later verlate in Honeysuckle-weg in Birdhaven, nie ver van waar die voorval plaasgevind het nie, gekry. “Nog twee voertuie is dieselfde aand met dieselfde modus operandi gekaap,” sê Rusa in ŉ verklaring. “In een van die voorvalle het die bestuurder van ŉ motor geweier om stil te hou toe die blou ligte aangeskakel is. Die verdagtes het hom toe van die pad af gedwing, uit sy motor gepluk en hom in hulle motor forseer. Hy is later by KwaMashu, sowat 20 km daarvandaan, afgelaai.” Rusa het motoriste gewaarsku om op hoë gereedheid te wees indien hulle deur ŉ motor met blou ligte genader word. Dit is nie seker of die polisie hierdie voorvalle ondersoek nie.